“คลัง” เผยเงินไหลเข้าไม่กระทบเสถียรภาพเศรษฐกิจเชื่อ ธปท.ดูแลได้
"คลัง" เผยเงินทุนไหลเข้าไม่กระทบเสถียรภาพเศรษฐกิจเชื่อ ธปท.ดูแลได้
29 ก.ค. 2559

นายอภิศักดิ์ ตันติวรวงศ์ รมว.คลัง ระบุว่า กรณีที่เงินทุนไหลเข้าค่อนข้างมาก โดยปัจจัยนี้ไม่ได้ส่งผลต่อเสถียรภาพเศรษฐกิจของไทย ซึ่งธนาคารแห่งประเทศไทย(ธปท.) ยืนยันมาตลอดมาว่ามีมาตรการในการดูแลเรื่องดังกล่าวเป็นอย่างดี
อีกทั้งที่ผ่านมา ธปท.ได้มีการออกพันธบัตรมาดูดซับสภาพคล่องบ้างแล้ว จึงเชื่อว่าไม่น่าเป็นปัญหาอะไร อาจจะมีเพียงปัญหาในเรื่องต้นทุนในเรื่องการดูแลเล็กน้อยเท่านั้น
“อยากให้มองอีกมุมหนึ่งมากกว่าว่า เงินไหลเข้าดีกว่าเงินไหลออก เงินไหลเข้าถือเป็นปัญหาของคนมีเงิน ซึ่งดีกว่าเงินไหลออก ซึ่งเป็นปัญหาของคนไม่มีเงิน” รมว.คลัง กล่าว
ทั้งนี้ รมว.คลัง ระบุว่า หลังกรณีอังกฤษตัดสินใจแยกตัวออกจากสหภาพยุโรป (Brexit) แล้ว ประเทศไทยถูกหลายประเทศมองว่า เป็นประเทศที่มีความมั่นคงทางเศรษฐกิจ ฐานะการคลังอยู่ในระดับต้นๆ โดยได้รับการยกให้เป็นประเทศบลูชิพของ Emerging market ดังนั้นจึงไม่น่าแปลกใจที่นักลงทุนจะหันนำเงินเข้ามาลงทุนในประเทศไทยมากขึ้นในช่วงนี้